30.6.2016

**Muistattehan tämän lastenlaulun, Lady-ystävät?**

**”Suljen ihanan soittorasian,  
kierrän lauluni kippuraan.  
Muiston mukavan taskuun taputan,  
siihen saakka kun tavataan.  
Kiitän, kumarran, niiaan, vilkutan,  
pian taas yhdessä laulellaan…”**

**”Suljen ihanan soittorasian, kierrän lauluni kippuraan…”**

Kokemus Ladytoiminnan vetäjänä on ollut mielenkiintoinen ja opettavainen, antoisa ja avartava. Silti vuosi on loppujen lopuksi lyhyt aika, ja tuntuu, että olen vasta raapaissut Lions-pintaa. Toimintakertomuksella kierrän Lady-laulun kippuraan hieman myöhemmin erillisenä koosteena tästä muistorikkaasta vuodesta, jonka olen saanut kokea yhdessä teidän kanssanne.

**”…Muiston mukavan taskuun taputan, siihen saakka kun tavataan…”**

Tänäkin toimintakautena me kyvykkäät, osaavat, innokkaat, sitoutuneet, ehtivät ladyt täytimme ”Monta tapaa tehdä hyvää” -Lions-haasteen ja saimme siinä samalla myös itsellemme omaan elämäämme niin paljon. Toimintaamme suunnittelimme viisaat päät saman katon alle koottuina muutamaan otteeseen sekä ravintola Pohjan Akassa/Nyyrikissä että Pakin talolla.

Ja kyllä sitä toimintaa sitten riittikin! Makkaraa grillailimme Toivolan mäellä ja veljien rinnalla Kustaankartanossa mm Taiteiden yönä Paula Koivuniemeä kuunnellen. Omalta osaltamme huolsimme kuusikauppiaitamme ja partiomajan rakentajia. Pyhän Paimenen kirkolla osallistuimme omalla myyjäispöydällä Adventtihyörinöihin, jonne järjestimme myös korukirppiksen ja arpajaiset. Kakkuja leivoimme ja kahvitimme konserttivieraita yhdessä Aurora-klubin kanssa Ystävänpäiväkonsertissa, jossa esiintyi Pepe Willberg ja Tapiola Big Band, ja kesäisen aurinkoiseen Äitienpäivätempaukseen leivoimme jälleen herkkuja, joita olimme sitten myymässä tempauksessa kävijöille kahvipisteessä. Äitienpäivätempaukseen järjestimme yhdessä veljien kanssa myös arpajaiset, monenlaista iloista puuhaa lapsille ongintapisteineen sekä korukirppiksen. Omaishoitajien virkistäytymispäiväänkin ehdimme sauvakävelykavereiksi ja ojentamaan omaishoitajille heitä suuresti ilahduttaneet tuotekassit.

Tänä kautena ja aikaisempina kausina keräämillämme varoilla pystyimme muistamaan mm Pakilan seurakunnan diakoniatyötä, Brummerska Hemmet –vanhainkodin asukkaita, Pakilan seurakunnan nuorisotoimintaa, omaishoitajia ja Sri Lankan kummityttöämme. Ensi kaudelle jäi toteutumistaan vielä odottamaan lahjoitus Pakilan Musiikkiopistolle ja Kaskipartiolaisten Kaskelan kämpän tupaantuliaislahja.

Mutta ei tämä kausi suinkaan ollut pelkkää toiminnan suunnittelua tai itse toimintaa! Kaiken lisäksi tuo toiminta suunnitteluineen oli aina ensisijaisesti mukavaa ja rentoa yhdessäoloa yhdessä toimien. Kauteen mahtui myös mielenkiintoisia klubiesitelmiä leijonaveljien klubikokousten yhteydessä, valokuvauskurssia, kulttuuriretkeä Mänttään sateisena syyspäivänä, kunniakäynti sankarihaudoille ja poisnukkuneiden veljien haudoille tammikuun paukkupakkasissa ja sen päälle mukava iltapäivä Stenbackoilla glögilasillisten äärellä, Ladyjen illanistujaiset Turusilla Marja-Leenan loihtimista herkuista nauttien ja Sri Lankan matkakertomusta kuunnellen, leijonamatka Vilnaan paikallisiin nähtävyyksiin ja kulttuuritarjontaan herkuttelujen lomassa tutustuen. Auroroiden järjestämässä Naisten illassa Teatteriravintola Nyyrikissä meitä Ladyjä oli monilukuisesti paikalla, samoin kuin Hyvän Paimen kirkolla Auroroiden järjestämässä Muotinäytöksessä peräti catwalkillakin asti. Ja Musiikkiopiston tiloissa jumpattiin viikoittain! Osasimme me juhliakin: Hyvän Paimenen kirkolla Itsenäisyyspäivänä, Pakin talolla klubin pikkujoulujen ja kevätjuhlien merkeissä sekä Villa Kivessä Charter-juhlassamme. Lisäksi Auroran charterjuhlassa Mestaritallissa meitä Pakinkylän Ladyjä oli paikalla onnittelemassa 10-vuotiasta kummiklubia. Kesäkuun alussa Tuusulan Jäniksenlinnassa allekirjoittaneen ja klubin Olli-presidentin vapaa-ajanasunnolla pidetyssä hallituksenvaihtokokouksessa olivat luonnollisesti myös kuluneen ja alkavan kauden hallitusveljien Ladyt mukana. Edustimme myös piirin virallisissa tilaisuuksissa esimerkiksi toimintakauden avajaisissa Iiris-keskuksessa ja N-piirin vuosikokouksessa Saga Centerissä sekä Lions-liiton vuosikokouksessa Turun Logomossa. Myös Lions Clubs Internationalin vuosikokoukseen Japanin Fukuogaan ehti ladymme Tuula Kivioja seisomaan N-piirin piirikuvernööriksi valitun miehensä klubiveli Aarne Kiviojan rinnalle.

Kausi sisälsi myös raskaita ja surullisia hetkiä, jotka kohtasimme yhdessä veljien kanssa: toukokuussa saatoimme klubiveli Raimo Airamaan viimeiselle matkalleen Hyvän Paimenen kirkossa siunaus- ja muistotilaisuudessa ja kesäkuussa klubin perustajajäsenen Yrjö Salinin ladyn Kaarina Salinin.

**”…Kiitän, kumarran, niiaan, vilkutan, pian taas yhdessä laulellaan …”**Olen ollut suunnattoman onnekas, kun olen saanut vetää ladytoimintaa yhteen hiileen puhaltavassa, sitoutuneessa joukossa, jossa mitään vetäjää ei oikeastaan ole edes tarvittu. Vastuuhenkilöinä kauden 2015-2016 Adventtihyörinöissä touhusi Marja-Leena Turunen, joka myös toimi yhteyshenkilönä Sri Lankan kummityttöömme S.T. Nethmi Tharushikaan, Ystävänpäiväkonsertissa Helena Mattila, Äitienpäivätempauksessa Marita Stenbacka ja Omaishoitajien virkistäytymispäivässä Leena Halmepuro. Rahakirstuamme vartioi Riitta Röngän jälkeen suunnilleen kauden puolivälistä alkaen Tuula Kivioja.

Yhdessä olemme suunnitelleet, yhdessä olemme organisoineet, yhdessä olemme tehneet, yhdessä me kaikki, aivan jokainen meistä joko teoin tai ajatuksin. ”Yhdessä enemmän”, jonka kauden Olli-presidentti asetti kauden teemaksi, on toteutunut. Olen kiitollinen teistä ihanista Lady-ystävistäni, joiden kanssa olen kulkenut tämän vuoden mittaisen opintoretkimatkan Lions-maailmassa. Kiitos on aivan liian pieni ja vähäinen sana, mutta siitä huolimatta haluan sanoa sen teistä jokaiselle.

On kuitenkin aika siirtyä eteenpäin. Luottavaisin mielin jatkan Lions-kulkuani taipaleella, jonka leijonaemona toimii huomisesta, heinäkuun 1. päivästä, alkaen Marita Stenbacka. Kaikkea hyvää, Marita, tässä sinulle jo entuudestaan tutussa toimessa!

Nautitaan me Ladyt nyt kesästä hyvin hoidetun kauden 2015-2016 jälkeen! Ihmetellään luonnon loistoa, nuuhkitaan kesän tuoksuja, tunnustellaan vaikka paljailla varpailla viileää nurmikkoa kasteisena kesäaamuna ja liitetään tuo kaikki muistojen helminauhaan. Kerätään voimia tulevaan!

**”Suljen ihanan soittorasian,  
kierrän lauluni kippuraan.  
Muiston mukavan taskuun taputan,  
siihen saakka kun tavataan.  
Kiitän, kumarran, niiaan, vilkutan,  
pian taas yhdessä laulellaan…”**

Myös Olli-pressan puolesta teitä kaikkia kiittäen ja hyvää kesää toivottaen

Anne